《过朱卿宅》
宋代·张掞

斜日疏林独杖过，避人归鸟拂烟萝。
居濒东海知潮候，门对南湖解棹歌。
乌桕树红霜落早，白蘋花老雁来多。
悲哉宋玉空愁绝，矫首秋风两鬓皤。

作者简介：（995—1074）齐州历城人，字文裕。张揆弟。幼笃孝。举进士。知益都县，督赋租置里胥不用，而民以时入，石介为献《息民论》。历龙图阁直学士、知成德军。入判太常、司农寺，累官户部侍郎致仕。忠笃诚悫，事兄如父，为乡党矜式。